CELEX: 32021R0770
Language: el
Date: 2021-04-30 00:00:00
Title: Κανονισμός (ΕΕ, Ευρατόμ) 2021/770 του Συμβουλίου της 30ής Απριλίου 2021 για τον υπολογισμό του ιδίου πόρου που βασίζεται στα απορρίμματα πλαστικών συσκευασιών που δεν ανακυκλώνονται, για τις μεθόδους και τη διαδικασία απόδοσης του εν λόγω ιδίου πόρου, για τα μέτρα αντιμετώπισης των ταμειακών αναγκών και για ορισμένες πτυχές του ιδίου πόρου που βασίζεται στο ακαθάριστο εθνικό εισόδημα

11.5.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 165/15
               
            
         ΚΑΝΟΝΙΣΜΟΣ (ΕΕ, Ευρατόμ) 2021/770 ΤΟΥ ΣΥΜΒΟΥΛΙΟΥ
         της 30ής Απριλίου 2021
         για τον υπολογισμό του ιδίου πόρου που βασίζεται στα απορρίμματα πλαστικών συσκευασιών που δεν ανακυκλώνονται, για τις μεθόδους και τη διαδικασία απόδοσης του εν λόγω ιδίου πόρου, για τα μέτρα αντιμετώπισης των ταμειακών αναγκών και για ορισμένες πτυχές του ιδίου πόρου που βασίζεται στο ακαθάριστο εθνικό εισόδημα
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 322 παράγραφος 2,
         Έχοντας υπόψη τη Συνθήκη για την ίδρυση της Ευρωπαϊκής Κοινότητας Ατομικής Ενέργειας και ιδίως το άρθρο 106α,
         Έχοντας υπόψη την πρόταση της Ευρωπαϊκής Επιτροπής,
         Έχοντας υπόψη τη γνώμη του Ευρωπαϊκού Κοινοβουλίου (1),
         Έχοντας υπόψη τη γνώμη του Ευρωπαϊκού Ελεγκτικού Συνεδρίου (2),
         Εκτιμώντας τα ακόλουθα:
         
                     (1)
                  
                  
                     Η Ένωση πρέπει να διαθέτει τον ίδιο πόρο που βασίζεται στα απορρίμματα πλαστικών συσκευασιών που δεν ανακυκλώνονται ο οποίος αναφέρεται στο άρθρο 2 παράγραφος 1 στοιχείο γ) της απόφασης (ΕΕ, Ευρατόμ) 2020/2053 του Συμβουλίου (3) («ίδιος πόρος που βασίζεται στα απορρίμματα μη ανακυκλωμένων πλαστικών συσκευασιών») υπό τους καλύτερους δυνατούς όρους και, κατά συνέπεια, θα πρέπει να καθοριστούν οι κανόνες σύμφωνα με τους οποίους τα κράτη μέλη θέτουν στη διάθεση της Επιτροπής τον εν λόγω ίδιο πόρο.
                  
               
                     (2)
                  
                  
                     Ο κανονισμός (ΕΕ, Ευρατόμ) αριθ. 609/2014 του Συμβουλίου (4) θεσπίζει κανόνες για την απόδοση στην Επιτροπή των ιδίων πόρων της Ένωσης που αναφέρονται στο άρθρο 2 παράγραφος 1 στοιχεία α), β) και δ) της απόφασης (ΕΕ, Ευρατόμ) 2020/2053 και για διοικητικές ρυθμίσεις που είναι κοινές με εκείνες άλλων ιδίων πόρων και οι οποίες μπορούν να εφαρμόζονται, κατά περίπτωση, αναλογικά, ελλείψει ενός ενιαίου κανονισμού που να διέπει την απόδοση του συνόλου των ιδίων πόρων της Ένωσης.
                  
               
                     (3)
                  
                  
                     Τα κράτη μέλη θα πρέπει να θέτουν στη διάθεση της Επιτροπής τα έγγραφα και τις πληροφορίες που είναι απαραίτητα στην Επιτροπή για την άσκηση των αρμοδιοτήτων που της έχουν ανατεθεί όσον αφορά τους ιδίους πόρους της Ένωσης. Ειδικότερα, τα κράτη μέλη θα πρέπει να αποστέλλουν στην Επιτροπή περιοδικές καταστάσεις σχετικά με τον ίδιο πόρο που βασίζεται στα απορρίμματα μη ανακυκλωμένων πλαστικών συσκευασιών.
                  
               
                     (4)
                  
                  
                     Τα κράτη μέλη θα πρέπει να είναι σε θέση να παρέχουν στην Επιτροπή, ανά πάσα στιγμή, τα δικαιολογητικά υπολογισμού του ποσού του ιδίου πόρου που βασίζεται στα απορρίμματα μη ανακυκλωμένων πλαστικών συσκευασιών.
                  
               
                     (5)
                  
                  
                     Ο προσδιορισμός του εφαρμοστέου ενιαίου συντελεστή καταβολής του ιδίου πόρου που βασίζεται στο ακαθάριστο εθνικό εισόδημα (ΑΕΕ) που αναφέρεται στο άρθρο 2 παράγραφος 1 στοιχείο δ) της απόφασης (ΕΕ, Ευρατόμ) 2020/2053 («ίδιος πόρος που βασίζεται στο ΑΕΕ») θα πρέπει να υπολογίζεται αφού προστεθούν τα έσοδα από όλους τους άλλους ιδίους πόρους που αναφέρονται στο άρθρο 2 παράγραφος 1 στοιχεία α), β) και γ) της εν λόγω απόφασης και τα έσοδα από χρηματοδοτικές συνεισφορές σε συμπληρωματικά προγράμματα έρευνας και τεχνολογικής ανάπτυξης, καθώς και άλλα έσοδα.
                  
               
                     (6)
                  
                  
                     Οι ακαθάριστες μειώσεις των εισφορών που βασίζονται στο ετήσιο ΑΕΕ και οι οποίες χορηγούνται στη Δανία, στη Γερμανία, στην Αυστρία, στις Κάτω Χώρες και στη Σουηδία σύμφωνα με το άρθρο 2 παράγραφος 4 της απόφασης (ΕΕ, Ευρατόμ) 2020/2053 θα πρέπει να λαμβάνονται υπόψη για τη λογιστική εγγραφή του ιδίου πόρου που βασίζεται στο ΑΕΕ δυνάμει του άρθρου 6 παράγραφος 3 τρίτο εδάφιο του κανονισμού (ΕΕ, Ευρατόμ) αριθ. 609/2014 και για την απόδοση του εν λόγω ιδίου πόρου δυνάμει του άρθρου 10α του εν λόγω κανονισμού.
                  
               
                     (7)
                  
                  
                     Προκειμένου να διασφαλίζεται σε κάθε περίπτωση η χρηματοδότηση του προϋπολογισμού της Ένωσης, θα πρέπει να θεσπιστεί διαδικασία σύμφωνα με την οποία τα κράτη μέλη αποδίδουν στην Ένωση, με τη μορφή μηνιαίων δωδεκατημορίων, τον ίδιο πόρο που βασίζεται στα απορρίμματα μη ανακυκλωμένων πλαστικών συσκευασιών που έχει εγγραφεί στον προϋπολογισμό και, στη συνέχεια, προβαίνουν στην προσαρμογή των αποδοθέντων ποσών.
                  
               
                     (8)
                  
                  
                     Ο τρόπος υπολογισμού του ιδίου πόρου που βασίζεται στα απορρίμματα μη ανακυκλωμένων πλαστικών συσκευασιών θα πρέπει να οριστεί με σαφήνεια, λαμβάνοντας υπόψη το εφαρμοστέο ποσοστό ενιαίου συντελεστή καταβολής σύμφωνα με το άρθρο 2 παράγραφος 1 της απόφασης (ΕΕ, Ευρατόμ) 2020/2053.
                  
               
                     (9)
                  
                  
                     Ο ίδιος πόρος που βασίζεται στα απορρίμματα μη ανακυκλωμένων πλαστικών συσκευασιών θα πρέπει να αποδίδεται με τη μορφή εγγραφής των οφειλόμενων ποσών στον λογαριασμό που ανοίχτηκε σύμφωνα με τον κανονισμό (ΕΕ, Ευρατόμ) αριθ. 609/2014 για τον εν λόγω σκοπό στο όνομα της Επιτροπής στο δημόσιο ταμείο κάθε κράτους μέλους ή στον οργανισμό που έχει οριστεί από κάθε κράτος μέλος.
                  
               
                     (10)
                  
                  
                     Για λόγους απλούστευσης, η διαδικασία για την προσαρμογή του ιδίου πόρου που βασίζεται στα απορρίμματα μη ανακυκλωμένων πλαστικών συσκευασιών θα πρέπει να ευθυγραμμίζεται με τις διατάξεις για την προσαρμογή των υφιστάμενων ιδίων πόρων. Το συνολικό ποσό τυχόν προσαρμογών θα πρέπει να ανακατανέμεται άμεσα μεταξύ των κρατών μελών.
                  
               
                     (11)
                  
                  
                     Η Επιτροπή θα πρέπει να διαθέτει επαρκή ταμειακά διαθέσιμα για να συμμορφώνεται προς τις κανονιστικές απαιτήσεις για πληρωμές που συγκεντρώνονται στους πρώτους μήνες του έτους, κατά το μέτρο που αυτό δικαιολογείται από ταμειακές ανάγκες.
                  
               
                     (12)
                  
                  
                     Για να επιτευχθούν οι στόχοι της Ένωσης, η διαδικασία για τον υπολογισμό του τόκου θα πρέπει να διασφαλίζει, ιδίως, την έγκαιρη και στο ακέραιο απόδοση του ιδίου πόρου που βασίζεται στα απορρίμματα μη ανακυκλωμένων πλαστικών συσκευασιών. Τα κράτη μέλη θα πρέπει να καταβάλλουν τόκους υπερημερίας σε περίπτωση καθυστερημένης εγγραφής του εν λόγω ιδίου πόρου στους λογαριασμούς. Σύμφωνα με την αρχή της χρηστής δημοσιονομικής διαχείρισης, θα πρέπει να λαμβάνεται μέριμνα ώστε να διασφαλίζεται ότι το κόστος ανάκτησης των οφειλόμενων τόκων επί των ιδίων πόρων που βασίζονται σε απορρίμματα μη ανακυκλωμένων πλαστικών συσκευασιών και αποδόθηκαν καθυστερημένα δεν υπερβαίνει το ποσό των προς ανάκτηση τόκων.
                  
               
                     (13)
                  
                  
                     Θα πρέπει να θεσπιστεί αξιόπιστη και ταχεία διαδικασία επανεξέτασης για την επίλυση ενδεχόμενων διαφορών που μπορεί να ανακύψουν μεταξύ κράτους μέλους και της Επιτροπής όσον αφορά το ποσό οποιωνδήποτε προσαρμογών στις καταστάσεις σχετικά με τον ίδιο πόρο που βασίζεται στα απορρίμματα μη ανακυκλωμένων πλαστικών συσκευασιών ή σχετικά με το κατά ποσό μία εικαζόμενη παράλειψη υποβολής στοιχείων μπορεί να καταλογιστεί σε ένα κράτος μέλος, ούτως ώστε να αποφεύγονται οι χρονοβόρες και δαπανηρές διαδικασίες επί παραβάσει ενώπιον του Δικαστηρίου της Ευρωπαϊκής Ένωσης.
                  
               
                     (14)
                  
                  
                     Για να διευκολυνθεί η ορθή εφαρμογή των δημοσιονομικών κανόνων σχετικά με τον ίδιο πόρο που βασίζεται στα απορρίμματα μη ανακυκλωμένων πλαστικών συσκευασιών, είναι αναγκαίο να περιληφθούν διατάξεις που να διασφαλίζουν στενή συνεργασία μεταξύ των κρατών μελών και της Επιτροπής.
                  
               
                     (15)
                  
                  
                     Προκειμένου να διασφαλιστούν ενιαίοι όροι για την εφαρμογή του παρόντος κανονισμού, θα πρέπει να ανατεθούν στην Επιτροπή εκτελεστικές αρμοδιότητες όσον αφορά την κατάρτιση υποδειγμάτων για τις καταστάσεις σχετικά με τον ίδιο πόρο που βασίζεται στα απορρίμματα μη ανακυκλωμένων πλαστικών συσκευασιών και όσον αφορά την περαιτέρω εξειδίκευση της διαδικασίας για την επανεξέταση με σκοπό την επίλυση ενδεχόμενων διαφορών μεταξύ ενός κράτους μέλους και της Επιτροπής. Οι εν λόγω αρμοδιότητες θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου (5).
                  
               
                     (16)
                  
                  
                     Η συμβουλευτική διαδικασία θα πρέπει να χρησιμοποιείται για την έκδοση εκτελεστικών πράξεων με σκοπό την κατάρτιση υποδειγμάτων για τις καταστάσεις σχετικά με τον ίδιο πόρο που βασίζεται στα απορρίμματα μη ανακυκλωμένων πλαστικών συσκευασιών, δεδομένου του τεχνικού χαρακτήρα των εν λόγω πράξεων.
                  
               
                     (17)
                  
                  
                     Για την καθιέρωση του ιδίου πόρου που βασίζεται στα απορρίμματα μη ανακυκλωμένων πλαστικών συσκευασιών, τα κράτη μέλη θα πρέπει να παρέχουν προβλέψεις έως και την τελευταία ημέρα του δεύτερου μήνα που έπεται της έναρξης ισχύος του παρόντος κανονισμού. Οι εν λόγω προβλέψεις θα πρέπει να βασίζονται στη βέλτιστη εκτίμηση του βάρους των απορριμμάτων πλαστικών συσκευασιών που δεν ανακυκλώνονται, το οποίο υπολογίζεται σύμφωνα με την αναθεωρημένη μεθοδολογία που ορίζεται στην οδηγία 94/62/ΕΚ του Ευρωπαϊκού Κοινοβουλίου και του Συμβουλίου (6) όπως τροποποιήθηκε από την οδηγία (ΕΕ) 2018/852 του Ευρωπαϊκού Κοινοβουλίου και του Συμβουλίου (7) και την απόφαση 2005/270/ΕΚ της Επιτροπής (8) όπως τροποποιήθηκε από την εκτελεστική απόφαση (ΕΕ) 2019/665 της Επιτροπής (9) («αναθεωρημένη μεθοδολογία»). Για τη διευκόλυνση της μετάβασης στην αναθεωρημένη μεθοδολογία, θα πρέπει να δοθεί η δυνατότητα στα κράτη μέλη να παράσχουν τις προβλέψεις τους για τα έτη 2021 και 2022 με βάση την προηγούμενη μεθοδολογία.
                  
               
                     (18)
                  
                  
                     Για λόγους συνέπειας, ο παρών κανονισμός θα πρέπει να αρχίσει να ισχύει την ίδια ημέρα με την απόφαση (ΕΕ, Ευρατόμ) 2020/2053 και θα πρέπει να εφαρμοστεί από την ίδια ημερομηνία εφαρμογής με την εν λόγω απόφαση, δηλαδή από την 1η Ιανουαρίου 2021,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         ΚΕΦΑΛΑΙΟ I
         
            ΓΕΝΙΚΕΣ ΔΙΑΤΑΞΕΙΣ
         
         
            Άρθρο 1
            Αντικείμενο
            Ο παρών κανονισμός θεσπίζει κανόνες για τον υπολογισμό του ιδίου πόρου που βασίζεται στα απορρίμματα πλαστικών συσκευασιών που δεν ανακυκλώνονται ο οποίος αναφέρεται στο άρθρο 2 παράγραφος 1 στοιχείο γ) της απόφασης (ΕΕ, Ευρατόμ) 2020/2053 («ίδιος πόρος που βασίζεται στα απορρίμματα μη ανακυκλωμένων πλαστικών συσκευασιών»), για τη διάθεση του εν λόγω ιδίου πόρου στην Επιτροπή, για τα μέτρα αντιμετώπισης των ταμειακών αναγκών και για τα συγκεκριμένα αποτελέσματα ως προς τον υπολογισμό του εφαρμοστέου ενιαίου συντελεστή καταβολής του ιδίου πόρου που βασίζεται στο ακαθάριστο εθνικό εισόδημα (ΑΕΕ) και ο οποίος αναφέρεται στο άρθρο 2 παράγραφος 1 στοιχείο δ) της εν λόγω απόφασης («ίδιος πόρος που βασίζεται στο ΑΕΕ»).
         
         
            Άρθρο 2
            Φύλαξη των δικαιολογητικών
            
               1.   Τα κράτη μέλη φυλάσσουν τα δικαιολογητικά σχετικά με τον ίδιο πόρο που βασίζεται στα απορρίμματα μη ανακυκλωμένων πλαστικών συσκευασιών έως τις 31 Ιουλίου του πέμπτου έτους που έπεται του εκάστοτε οικονομικού έτους.
            
            
               2.   Εάν από τον έλεγχο των σχετικών δικαιολογητικών που αναφέρονται στην παράγραφο 1 του παρόντος άρθρου, ο οποίος διενεργείται δυνάμει του άρθρου 2 παράγραφος 5 του κανονισμού (ΕΕ, Ευρατόμ) 2021/768. του Συμβουλίου (10), προκύπτει ότι συντρέχει ανάγκη διόρθωσης ή προσαρμογής, τα εν λόγω δικαιολογητικά φυλάσσονται και πέραν της προθεσμίας που προβλέπεται στην παράγραφο 1 του παρόντος άρθρου για επαρκές χρονικό διάστημα που θα επιτρέπει τη διόρθωση ή την προσαρμογή, καθώς και την παρακολούθηση αυτών.
            
            
               3.   Εάν διαφορά μεταξύ κράτους μέλους και της Επιτροπής με αντικείμενο την υποχρέωση απόδοσης ορισμένου ποσού του ιδίου πόρου που βασίζεται στα απορρίμματα μη ανακυκλωμένων πλαστικών συσκευασιών ή με αντικείμενο καταγγελίες που αφορούν ελέγχους ή μη υποβολή στοιχείων διευθετηθεί με αμοιβαία συμφωνία, με απόφαση της Επιτροπής ή με απόφαση του Δικαστηρίου της Ευρωπαϊκής Ένωσης, το κράτος μέλος διαβιβάζει στην Επιτροπή εντός δύο μηνών από την εν λόγω διευθέτηση τα αναγκαία δικαιολογητικά για τη δημοσιονομική παρακολούθηση.
            
         
         
            Άρθρο 3
            Διοικητική συνεργασία
            
               1.   Κάθε κράτος μέλος γνωστοποιεί στην Επιτροπή τα ακόλουθα:
               
                           α)
                        
                        
                           την ονομασία των υπηρεσιών ή οργανισμών που είναι αρμόδια για τον υπολογισμό, τη βεβαίωση, την απόδοση και τον έλεγχο του ιδίου πόρου που βασίζεται στα απορρίμματα μη ανακυκλωμένων πλαστικών συσκευασιών, καθώς και τις βασικές διατάξεις που αφορούν τον ρόλο και τη λειτουργία των εν λόγω υπηρεσιών ή οργανισμών,
                        
                     
                           β)
                        
                        
                           τις νομοθετικές, κανονιστικές ή διοικητικές διατάξεις γενικού χαρακτήρα, καθώς και τις λογιστικές διατάξεις, που αφορούν τον υπολογισμό, τη βεβαίωση, την απόδοση και τον έλεγχο του ιδίου πόρου που βασίζεται στα απορρίμματα μη ανακυκλωμένων πλαστικών συσκευασιών από την Επιτροπή,
                        
                     
                           γ)
                        
                        
                           τον ακριβή τίτλο όλων των διοικητικών και λογιστικών αρχείων στα οποία εγγράφεται ο ίδιος πόρος που βασίζεται στα απορρίμματα μη ανακυκλωμένων πλαστικών συσκευασιών, ιδίως εκείνων που χρησιμοποιούνται για την κατάρτιση των λογαριασμών που προβλέπονται στο άρθρο 5.
                        
                     Η Επιτροπή ενημερώνεται αμελλητί για κάθε τροποποίηση των ονομασιών που αναφέρονται στο πρώτο εδάφιο στοιχείο α) ή των διατάξεων που αναφέρονται στο πρώτο εδάφιο στοιχείο β).
            
            
               2.   Η Επιτροπή, κατόπιν αιτήματος κράτους μέλους, διαβιβάζει σε όλα τα κράτη μέλη τις πληροφορίες που αναφέρονται στην παράγραφο 1.
            
         
         
            Άρθρο 4
            Ειδικά αποτελέσματα επί του ιδίου πόρου που βασίζεται στο ΑΕΕ
            
               1.   Για τον καθορισμό του ενιαίου συντελεστή όπως αναφέρεται στο άρθρο 5 του κανονισμού (ΕΕ, Ευρατόμ) αριθ. 609/2014, τα έσοδα που αναφέρονται στο άρθρο 2 παράγραφος 1 στοιχείο γ) της απόφασης (ΕΕ, Ευρατόμ) 2020/2053 προστίθενται στα έσοδα που αναφέρονται στο άρθρο 2 παράγραφος 1 στοιχεία α) και β) της εν λόγω απόφασης, προκειμένου να υπολογιστεί το τμήμα του προϋπολογισμού το οποίο θα καλυφθεί από τον ίδιο πόρο που βασίζεται στο ΑΕΕ.
            
            
               2.   Το άρθρο 6 παράγραφος 3 τρίτο εδάφιο και το άρθρο 10α του κανονισμού (ΕΕ, Ευρατόμ) αριθ. 609/2014 εφαρμόζονται στις ακαθάριστες μειώσεις στις ετήσιες εισφορές βάσει ΑΕΕ που παρέχονται στη Δανία, στη Γερμανία, στην Αυστρία, στις Κάτω Χώρες και στη Σουηδία σύμφωνα με το άρθρο 2 παράγραφος 4 της απόφασης (ΕΕ, Ευρατόμ) 2020/2053.
            
         
         ΚΕΦΑΛΑΙΟ II
         
            ΛΟΓΙΣΤΙΚΗ ΚΑΤΑΧΩΡΙΣΗ ΤΟΥ ΙΔΙΟΥ ΠΟΡΟΥ ΠΟΥ ΒΑΣΙΖΕΤΑΙ ΣΤΑ ΑΠΟΡΡΙΜΜΑΤΑ ΜΗ ΑΝΑΚΥΚΛΩΜΕΝΩΝ ΠΛΑΣΤΙΚΩΝ ΣΥΣΚΕΥΑΣΙΩΝ
         
         
            Άρθρο 5
            Λογιστική εγγραφή και υποβολή καταστάσεων
            
               1.   Λογαριασμοί του ιδίου πόρου που βασίζεται στα απορρίμματα μη ανακυκλωμένων πλαστικών συσκευασιών τηρούνται από δημόσιο ταμείο κάθε κράτους μέλους ή από δημόσια οντότητα που ασκεί ανάλογα καθήκοντα («δημόσιο ταμείο») ή από την εθνική κεντρική τράπεζα κάθε κράτους μέλους.
            
            
               2.   Για τη λογιστική καταχώριση των ιδίων πόρων, ο μήνας κλείνει το νωρίτερο στις 13.00 της τελευταίας εργάσιμης ημέρας του μήνα κατά τον οποίον πραγματοποιήθηκε ο υπολογισμός ή η βεβαίωση.
            
            
               3.   Τα δωδεκατημόρια του ιδίου πόρου που βασίζεται στα απορρίμματα μη ανακυκλωμένων πλαστικών συσκευασιών εγγράφονται στους λογαριασμούς την πρώτη εργάσιμη ημέρα κάθε μήνα.
               Το αποτέλεσμα του υπολογισμού που αναφέρεται στο άρθρο 9 εγγράφεται ετησίως.
            
            
               4.   Έως τις 15 Απριλίου κάθε έτους, κάθε κράτος μέλος διαβιβάζει στην Επιτροπή προβλέψεις σχετικά με το βάρος των απορριμμάτων πλαστικών συσκευασιών που δεν ανακυκλώνονται για το τρέχον και το επόμενο έτος.
            
            
               5.   Έως τις 31 Ιουλίου κάθε έτους, κάθε κράτος μέλος διαβιβάζει στην Επιτροπή ετήσια κατάσταση για το έτος που είναι δύο έτη πριν το τρέχον έτος («ν-2») με τα στατιστικά στοιχεία σχετικά με το βάρος —σε χιλιόγραμμα— των απορριμμάτων πλαστικών συσκευασιών που παρήχθησαν στο κράτος μέλος και με το βάρος —σε χιλιόγραμμα— των εν λόγω απορριμμάτων πλαστικών συσκευασιών που ανακυκλώθηκαν, καθώς και ετήσια κατάσταση για το έτος ν-2 με τον υπολογισμό του ποσού του ιδίου πόρου που βασίζεται στα απορρίμματα μη ανακυκλωμένων πλαστικών συσκευασιών σύμφωνα με το άρθρο 6.
            
            
               6.   Η Επιτροπή εκδίδει εκτελεστικές πράξεις για την κατάρτιση υποδειγμάτων για τις αναφερόμενες στην παράγραφο 5 του παρόντος άρθρου καταστάσεις σχετικά με τον ίδιο πόρο που βασίζεται στα απορρίμματα μη ανακυκλωμένων πλαστικών συσκευασιών. Οι εν λόγω εκτελεστικές πράξεις εκδίδονται σύμφωνα με τη συμβουλευτική διαδικασία στην οποία παραπέμπει το άρθρο 14 παράγραφος 2.
            
         
         ΚΕΦΑΛΑΙΟ III
         
            ΥΠΟΛΟΓΙΣΜΟΣ ΤΟΥ ΙΔΙΟΥ ΠΟΡΟΥ ΠΟΥ ΒΑΣΙΖΕΤΑΙ ΣΤΑ ΑΠΟΡΡΙΜΜΑΤΑ ΜΗ ΑΝΑΚΥΚΛΩΜΕΝΩΝ ΠΛΑΣΤΙΚΩΝ ΣΥΣΚΕΥΑΣΙΩΝ
         
         
            Άρθρο 6
            Υπολογισμός του ιδίου πόρου που βασίζεται στα απορρίμματα μη ανακυκλωμένων πλαστικών συσκευασιών
            
               1.   Ο ίδιος πόρος που βασίζεται στα απορρίμματα μη ανακυκλωμένων πλαστικών συσκευασιών υπολογίζεται σύμφωνα με τα οριζόμενα στο άρθρο 2 παράγραφος 1 στοιχείο γ) της απόφασης (ΕΕ, Ευρατόμ) 2020/2053. Το βάρος των απορριμμάτων πλαστικών συσκευασιών που δεν ανακυκλώνονται υπολογίζεται σύμφωνα με το άρθρο 6α της οδηγίας 94/62/ΕΚ και τη μεθοδολογία που θεσπίζεται στην απόφαση 2005/270/ΕΚ και ειδικότερα στο άρθρο 6γ αυτής.
            
            
               2.   Για κάθε κράτος μέλος, το ποσό του ίδιου πόρου που βασίζεται στα απορρίμματα μη ανακυκλωμένων πλαστικών συσκευασιών υπολογίζεται σε ευρώ.
            
            
               3.   Το ποσό για ένα συγκεκριμένο έτος του ιδίου πόρου που βασίζεται στα απορρίμματα μη ανακυκλωμένων πλαστικών συσκευασιών καθορίζεται με βάση την πρόβλεψη που αναφέρεται στο άρθρο 5 παράγραφος 4.
            
         
         ΚΕΦΑΛΑΙΟ IV
         
            ΑΠΟΔΟΣΗ ΤΟΥ ΙΔΙΟΥ ΠΟΡΟΥ ΠΟΥ ΒΑΣΙΖΕΤΑΙ ΣΤΑ ΑΠΟΡΡΙΜΜΑΤΑ ΜΗ ΑΝΑΚΥΚΛΩΜΕΝΩΝ ΠΛΑΣΤΙΚΩΝ ΣΥΣΚΕΥΑΣΙΩΝ
         
         
            Άρθρο 7
            Δημόσιο ταμείο και λογιστικές ρυθμίσεις
            Το άρθρο 9 του κανονισμού (ΕΕ, Ευρατόμ) αριθ. 609/2014 εφαρμόζεται αναλογικά στον ίδιο πόρο που βασίζεται στα απορρίμματα μη ανακυκλωμένων πλαστικών συσκευασιών.
         
         
            Άρθρο 8
            Απόδοση του ιδίου πόρου που βασίζεται στα απορρίμματα μη ανακυκλωμένων πλαστικών συσκευασιών
            
               1.   Τα ποσά που υπολογίζονται σύμφωνα με το άρθρο 6 για κάθε ημερολογιακό έτος πιστώνονται την πρώτη εργάσιμη ημέρα κάθε μήνα. Τα εν λόγω ποσά ισούνται με το ένα δωδεκατημόριο των σχετικών συνολικών ποσών του προϋπολογισμού, τα οποία μετατρέπονται σε εθνικό νόμισμα με βάση την ισοτιμία της τελευταίας ημέρας συναλλαγών του ημερολογιακού έτους που προηγείται του οικονομικού έτους, όπως η εν λόγω ισοτιμία δημοσιεύθηκε στην Επίσημη Εφημερίδα της Ευρωπαϊκής Ένωσης, σειρά C.
            
            
               2.   Τα ποσά που αναφέρονται στην παράγραφο 1 του παρόντος άρθρου εγγράφονται στον λογαριασμό που αναφέρεται στο άρθρο 9 παράγραφος 1 του κανονισμού (ΕΕ, Ευρατόμ) αριθ. 609/2014 κατά την πρώτη εργάσιμη ημέρα του μήνα.
            
            
               3.   Τυχόν τροποποίηση του ενιαίου συντελεστή καταβολής του ιδίου πόρου που βασίζεται στα απορρίμματα μη ανακυκλωμένων πλαστικών συσκευασιών απαιτεί την οριστική έγκριση διορθωτικού προϋπολογισμού και συνεπάγεται την αναπροσαρμογή των δωδεκατημορίων που έχουν εγγραφεί στον λογαριασμό που αναφέρεται στο άρθρο 9 παράγραφος 1 του κανονισμού (ΕΕ, Ευρατόμ) αριθ. 609/2014 από την αρχή του οικονομικού έτους.
               Οι εν λόγω αναπροσαρμογές διενεργούνται κατά την πρώτη εγγραφή μετά την οριστική έγκριση του διορθωτικού προϋπολογισμού, αν η εν λόγω έγκριση πραγματοποιηθεί πριν από την 16η του μηνός. Διαφορετικά, οι αναπροσαρμογές διενεργούνται κατά τη δεύτερη εγγραφή μετά την οριστική έγκριση. Κατά παρέκκλιση από το άρθρο 10 του κανονισμού (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου (11), οι εν λόγω αναπροσαρμογές καταλογίζονται στο οικονομικό έτος του εν λόγω διορθωτικού προϋπολογισμού.
            
            
               4.   Τα δωδεκατημόρια που αφορούν την εγγραφή του μηνός Ιανουαρίου κάθε οικονομικού έτους υπολογίζονται βάσει των ποσών που προβλέπονται στο σχέδιο προϋπολογισμού, που αναφέρεται στο άρθρο 314 παράγραφος 2 της Συνθήκης για τη λειτουργία της Ευρωπαϊκής Ένωσης, μετατρεπομένων σε εθνικό νόμισμα με την ισοτιμία της πρώτης ημέρας συναλλαγών που ακολουθεί τη 15η Δεκεμβρίου του ημερολογιακού έτους που προηγείται του οικονομικού έτους· η προσαρμογή διενεργείται κατά την εγγραφή που αντιστοιχεί στον επόμενο μήνα.
            
            
               5.   Εάν ο προϋπολογισμός δεν έχει εγκριθεί οριστικά το αργότερο δύο εβδομάδες πριν από την εγγραφή του μηνός Ιανουαρίου του επόμενου οικονομικού έτους, τα κράτη μέλη εγγράφουν κατά την πρώτη εργάσιμη ημέρα κάθε μήνα, συμπεριλαμβανομένου του Ιανουαρίου, ένα δωδεκατημόριο των ποσών του ιδίου πόρου που βασίζεται στα απορρίμματα μη ανακυκλωμένων πλαστικών συσκευασιών το οποίο είχε εγγραφεί στον τελευταίο προϋπολογισμό που είχε εγκριθεί οριστικά· η προσαρμογή διενεργείται κατά την πρώτη καταληκτική ημερομηνία απόδοσης μετά την οριστική έγκριση του προϋπολογισμού, εάν η εν λόγω έγκριση πραγματοποιείται πριν από την 16η του μηνός. Διαφορετικά, η προσαρμογή διενεργείται κατά τη δεύτερη καταληκτική ημερομηνία απόδοσης μετά την οριστική έγκριση του προϋπολογισμού.
            
         
         
            Άρθρο 9
            Προσαρμογές του ιδίου πόρου που βασίζεται στα απορρίμματα μη ανακυκλωμένων πλαστικών συσκευασιών προηγούμενων οικονομικών ετών
            
               1.   Με βάση την ετήσια κατάσταση με τον υπολογισμό του ποσού του ιδίου πόρου που βασίζεται στα απορρίμματα μη ανακυκλωμένων πλαστικών συσκευασιών, που αναφέρεται στο άρθρο 5 παράγραφος 5, κάθε κράτος μέλος, κατά το έτος που ακολουθεί το έτος αποστολής της εν λόγω κατάστασης, χρεώνεται ή πιστώνεται με το ποσό που προκύπτει ως η διαφορά ανάμεσα στα ποσά που προβλέπονται για ένα δεδομένο έτος και τα πραγματικά ποσά στην κατάσταση για το ίδιο εκείνο έτος.
            
            
               2.   Για κάθε κράτος μέλος, η Επιτροπή υπολογίζει τη διαφορά μεταξύ, αφενός, των ποσών που προκύπτουν από τις προσαρμογές που αναφέρονται στην παράγραφο 1 και, αφετέρου, του γινομένου του πολλαπλασιασμού των συνολικών ποσών των προσαρμογών με το ποσοστό που αντιπροσωπεύει το ΑΕΕ του εν λόγω κράτους μέλους επί του ΑΕΕ του συνόλου των κρατών μελών, όπως ισχύει στις 15 Ιανουαρίου στον ισχύοντα προϋπολογισμό για το έτος που έπεται εκείνου κατά το οποίο παρασχέθηκαν τα στοιχεία των προσαρμογών («καθαρό ποσό»).
               Για τους σκοπούς του υπολογισμού που αναφέρεται στο πρώτο εδάφιο, η μετατροπή των ποσών από εθνικό νόμισμα σε ευρώ διενεργείται με βάση την ισοτιμία της τελευταίας ημέρας συναλλαγών του ημερολογιακού έτους που προηγείται του έτους της εγγραφής στους λογαριασμούς, όπως η εν λόγω ισοτιμία δημοσιεύθηκε στην Επίσημη Εφημερίδα της Ευρωπαϊκής Ένωσης, σειρά C.
               Η Επιτροπή γνωστοποιεί στα κράτη μέλη τα ποσά που προκύπτουν από τον υπολογισμό που αναφέρεται στο πρώτο εδάφιο της παρούσας παραγράφου πριν από την 1η Φεβρουαρίου του έτους που έπεται εκείνου κατά το οποίο παρασχέθηκαν τα στοιχεία των προσαρμογών. Κάθε κράτος μέλος εγγράφει το καθαρό ποσό στον λογαριασμό που αναφέρεται στο άρθρο 9 παράγραφος 1 του κανονισμού (ΕΕ, Ευρατόμ) αριθ. 609/2014 κατά την πρώτη εργάσιμη ημέρα του Ιουνίου του ίδιου εκείνου έτους.
            
            
               3.   Τυχόν προσαρμογές, που προκύπτουν κατόπιν ελέγχων, των καταστάσεων που αναφέρονται στο άρθρο 5 παράγραφος 5 του παρόντος κανονισμού για τα προηγούμενα οικονομικά έτη συνεπάγονται ειδική προσαρμογή των εγγραφών στον λογαριασμό που αναφέρεται στο άρθρο 9 παράγραφος 1 του κανονισμού (ΕΕ, Ευρατόμ) αριθ. 609/2014. Η Επιτροπή ενημερώνει με επιστολή το εκάστοτε κράτος μέλος σχετικά με την αναγκαία προσαρμογή. Το ποσό που αντιστοιχεί στην εν λόγω προσαρμογή αποδίδεται την ημερομηνία που ορίζεται από την Επιτροπή στην εν λόγω επιστολή.
            
            
               4.   Το ενδιαφερόμενο κράτος μέλος μπορεί να ζητήσει από την Επιτροπή να επανεξετάσει την προσαρμογή που κοινοποιήθηκε με την αναφερόμενη στην παράγραφο 3 επιστολή εντός δυο μηνών από την ημερομηνία παραλαβής της εν λόγω επιστολής. Η επανεξέταση περατώνεται με απόφαση που εκδίδεται από την Επιτροπή το αργότερο εντός τριών μηνών από την ημερομηνία παραλαβής του αιτήματος του κράτους μέλους.
               Όποτε με την απόφαση της Επιτροπής αναθεωρούνται εν όλω ή εν μέρει τα ποσά που αντιστοιχούν στην προσαρμογή που κοινοποιήθηκε με την αναφερόμενη στην παράγραφο 3 επιστολή, το κράτος μέλος αποδίδει το αντίστοιχο ποσό. Το αίτημα κράτους μέλους για επανεξέταση της προσαρμογής ή τυχόν άσκηση προσφυγής για την ακύρωση της απόφασης της Επιτροπής δεν θίγουν την υποχρέωση του κράτους μέλους να αποδώσει το ποσό που αντιστοιχεί στην προσαρμογή.
            
            
               5.   Η Επιτροπή μπορεί να εκδώσει εκτελεστικές πράξεις για την περαιτέρω εξειδίκευση της διαδικασίας για την επανεξέταση που αναφέρεται στην παράγραφο 4 του παρόντος άρθρου. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης στην οποία παραπέμπει το άρθρο 14 παράγραφος 3.
            
            
               6.   Μετά τις 31 Ιουλίου του πέμπτου έτους που έπεται ενός δεδομένου οικονομικού έτους, δεν λαμβάνονται πλέον υπόψη τροποποιήσεις, εκτός αν αφορούν σημεία που επισημάνθηκαν εντός της συγκεκριμένης προθεσμίας είτε από την Επιτροπή είτε από το κράτος μέλος.
            
            
               7.   Οι πράξεις που αναφέρονται στο παρόν άρθρο συνιστούν πράξεις εσόδων του οικονομικού έτους εντός του οποίου πρέπει να εγγράφονται στον λογαριασμό που αναφέρεται στο άρθρο 9 παράγραφος 1 του κανονισμού (ΕΕ, Ευρατόμ) αριθ. 609/2014.
            
         
         
            Άρθρο 10
            Επίσπευση δωδεκατημορίων
            
               1.   Για τις ειδικές ανάγκες που αφορούν την πληρωμή των δαπανών του Ευρωπαϊκού Γεωργικού Ταμείου Εγγυήσεων, βάσει του κανονισμού (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου (12), και σε συνάρτηση με την ταμειακή κατάσταση της Ένωσης, τα κράτη μέλη μπορεί να κληθούν από την Επιτροπή να επισπεύσουν, κατά διάστημα έως και δύο μηνών„ εντός του πρώτου τριμήνου του οικονομικού έτους, την εγγραφή ενός δωδεκατημορίου ή κλάσματος δωδεκατημορίου των ποσών που προβλέπονται στον προϋπολογισμό για τον ίδιο πόρο που βασίζεται στα απορρίμματα μη ανακυκλωμένων πλαστικών συσκευασιών.
            
            
               2.   Με την επιφύλαξη της παραγράφου 3, για τις ειδικές ανάγκες που αφορούν την πληρωμή των δαπανών των Ευρωπαϊκών Διαρθρωτικών και Επενδυτικών Ταμείων, βάσει του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου (13), και σε συνάρτηση με την ταμειακή κατάσταση της Ένωσης, τα κράτη μέλη μπορεί να κληθούν από την Επιτροπή να επισπεύσουν, στους πρώτους έξι μήνες του οικονομικού έτους, την εγγραφή πρόσθετου ποσού που δεν θα υπερβαίνει το ήμισυ του δωδεκατημορίου των ποσών που προβλέπονται στον προϋπολογισμό για τον ίδιο πόρο που βασίζεται στα απορρίμματα μη ανακυκλωμένων πλαστικών συσκευασιών.
            
            
               3.   Το συνολικό ποσό του οποίου την επισπευσθείσα εγγραφή δύναται να ζητήσει η Επιτροπή από τα κράτη μέλη εντός του ίδιου μήνα βάσει των παραγράφων 1 και 2 δεν μπορεί σε καμία περίπτωση να υπερβαίνει ποσό που αντιστοιχεί σε δύο επιπλέον δωδεκατημόρια.
            
            
               4.   Μετά την παρέλευση του πρώτου εξαμήνου, η απαιτούμενη μηνιαία εγγραφή δεν υπερβαίνει το ένα δωδεκατημόριο του ιδίου πόρου που βασίζεται στα απορρίμματα μη ανακυκλωμένων πλαστικών συσκευασιών, πάντοτε εντός των ορίων των ποσών που έχουν εγγραφεί στον προϋπολογισμό για τον σκοπό αυτό.
            
            
               5.   Η Επιτροπή ενημερώνει σχετικά τα κράτη μέλη εκ των προτέρων, το αργότερο δύο εβδομάδες πριν από εγγραφή που ζητείται βάσει των παραγράφων 1 και 2.
            
            
               6.   Η Επιτροπή κοινοποιεί στα κράτη μέλη εγκαίρως και το αργότερο έξι εβδομάδες πριν από εγγραφή που ζητείται βάσει της παραγράφου 2 την πρόθεσή της να ζητήσει την εν λόγω εγγραφή.
            
            
               7.   Το άρθρο 8 παράγραφος 4, αναφορικά με το ποσό που πρέπει να εγγράφεται τον Ιανουάριο κάθε έτους, και το άρθρο 8 παράγραφος 5, που εφαρμόζεται στην περίπτωση μη οριστικής έγκρισης του προϋπολογισμού πριν από την έναρξη του οικονομικού έτους, εφαρμόζονται στις επισπευθείσες εγγραφές που αναφέρονται στις παραγράφους 1 και 2.
            
         
         
            Άρθρο 11
            Τόκοι υπερημερίας επί καθυστερημένης απόδοσης
            
               1.   Για τον ίδιο πόρο που βασίζεται στα απορρίμματα μη ανακυκλωμένων πλαστικών συσκευασιών, τόκοι υπερημερίας οφείλονται μόνο λόγω καθυστερήσεων κατά την εγγραφή των ακόλουθων ποσών:
               
                           α)
                        
                        
                           των ποσών που αναφέρονται στο άρθρο 8,
                        
                     
                           β)
                        
                        
                           των ποσών που προκύπτουν από τον υπολογισμό που αναφέρεται στο άρθρο 9 παράγραφος 1, κατά τη χρονική στιγμή που καθορίζεται στο άρθρο 9 παράγραφος 2 τρίτο εδάφιο,
                        
                     
                           γ)
                        
                        
                           των ποσών που προκύπτουν από τις ειδικές προσαρμογές που αναφέρονται στο άρθρο 9 παράγραφος 3,
                        
                     
                           δ)
                        
                        
                           των ποσών που προκύπτουν λόγω καταλογιστέας μη υποβολής στοιχείων από κράτος μέλος κατά τα απαιτούμενα στον παρόντα κανονισμό.
                        
                     Για τους σκοπούς του πρώτου εδαφίου στοιχείο δ), οι τόκοι επί των προσαρμογών που προκύπτουν από τις διορθώσεις λόγω της μη υποβολής στοιχείων από κράτος μέλος υπολογίζονται από την πρώτη εργάσιμη ημέρα του Ιουνίου του έτους που έπεται εκείνου κατά το οποίο έληξε η προθεσμία που είχε ορίσει η Επιτροπή.
               Ένα κράτος μέλος απαλλάσσεται από την υποχρέωση καταβολής τόκων λόγω της παράλειψης που αναφέρεται στο πρώτο εδάφιο στοιχείο δ), εάν η εν λόγω παράλειψη οφείλεται είτε σε λόγους ανωτέρας βίας είτε σε άλλους λόγους που δεν μπορούν να καταλογιστούν στο οικείο κράτος μέλος.
               Τυχόν διαφορές μεταξύ κράτους μέλους και της Επιτροπής ως προς το κατά πόσο εικαζόμενη παράλειψη που αναφέρεται στο στοιχείο δ) του πρώτου εδαφίου της παρούσας παραγράφου δύναται να καταλογισθεί στο κράτος μέλος επιλύονται με την επανεξέταση που αναφέρεται στο άρθρο 9 παράγραφος 4.
            
            
               2.   Σε περίπτωση που κράτος μέλος κινεί την επανεξέταση που αναφέρεται στο άρθρο 9 παράγραφος 4, οι τόκοι υπολογίζονται από την ημερομηνία που έχει ορίσει η Επιτροπή σύμφωνα με το άρθρο 9 παράγραφος 3.
            
            
               3.   Η ανάκτηση ποσών τόκων κάτω των 500 EUR δεν είναι απαιτητή.
            
            
               4.   Οι τόκοι εισπράττονται βάσει των επιτοκίων και των όρων που καθορίζονται στο άρθρο 12 παράγραφοι 4 και 5 του κανονισμού (ΕΕ, Ευρατόμ) αριθ. 609/2014.
            
            
               5.   Για την καταβολή των τόκων που αναφέρονται στην παράγραφο 1 του παρόντος άρθρου, εφαρμόζεται αναλογικά το άρθρο 9 παράγραφοι 2 και 3 του κανονισμού (ΕΕ, Ευρατόμ) αριθ. 609/2014.
            
         
         ΚΕΦΑΛΑΙΟ V
         
            ΔΙΑΧΕΙΡΙΣΗ ΤΩΝ ΤΑΜΕΙΑΚΩΝ ΔΙΑΘΕΣΙΜΩΝ
         
         
            Άρθρο 12
            Απαιτήσεις όσον αφορά τη διαχείριση των ταμειακών διαθέσιμων και την εκτέλεση των εντολών πληρωμών
            Τα άρθρα 14 και 15 του κανονισμού (ΕΕ, Ευρατόμ) αριθ. 609/2014 εφαρμόζονται αναλογικά στον ίδιο πόρο που βασίζεται στα απορρίμματα μη ανακυκλωμένων πλαστικών συσκευασιών.
         
         ΚΕΦΑΛΑΙΟ VI
         
            ΤΕΛΙΚΕΣ ΔΙΑΤΑΞΕΙΣ
         
         
            Άρθρο 13
            Ομάδα εμπειρογνωμόνων
            H Επιτροπή συγκροτεί επίσημη ομάδα εμπειρογνωμόνων η οποία αποτελείται από εκπροσώπους όλων των κρατών μελών και της οποίας προεδρεύει εκπρόσωπος της Επιτροπής. Τα καθήκοντα της επίσημης ομάδας εμπειρογνωμόνων είναι η παροχή συμβουλών στην Επιτροπή και η διατύπωση απόψεων σχετικά με τη συγκρισιμότητα, την αξιοπιστία και την πληρότητα των στατιστικών στοιχείων σχετικά με τα απορρίμματα πλαστικών συσκευασιών που παράγονται και ανακυκλώνονται, η παροχή συμβουλών στην Επιτροπή για την εκπόνηση μέτρων με σκοπό τη βελτίωση της συγκρισιμότητας και της αξιοπιστίας των στοιχείων, καθώς και η έκδοση ετήσιων γνωμοδοτήσεων ως προς την καταλληλότητα των στοιχείων για τα απορρίμματα πλαστικών συσκευασιών που υποβάλλουν τα κράτη μέλη για τον σκοπό του ίδιου πόρου που βασίζεται στα απορρίμματα μη ανακυκλωμένων πλαστικών συσκευασιών. Η επίσημη ομάδα εμπειρογνωμόνων καταχωρίζεται στο μητρώο ομάδων εμπειρογνωμόνων της Επιτροπής και διασφαλίζεται η διαφάνεια της σύνθεσης και της λειτουργίας της.
         
         
            Άρθρο 14
            Διαδικασία επιτροπής
            
               1.   Η Επιτροπή επικουρείται από την επιτροπή που έχει συσταθεί σύμφωνα με το άρθρο 21 παράγραφος 1 της οδηγίας 94/62/ΕΚ. Η εν λόγω επιτροπή αποτελεί επιτροπή κατά την έννοια του κανονισμού (ΕΕ) αριθ. 182/2011.
            
            
               2.   Οσάκις γίνεται αναφορά στην παρούσα παράγραφο, εφαρμόζεται το άρθρο 4 του κανονισμού (ΕΕ) αριθ. 182/2011.
            
            
               3.   Οσάκις γίνεται αναφορά στην παρούσα παράγραφο, εφαρμόζεται το άρθρο 5 του κανονισμού (ΕΕ) αριθ. 182/2011.
            
         
         
            Άρθρο 15
            Μεταβατικές διατάξεις
            Για τους σκοπούς του υπολογισμού που αναφέρεται στο άρθρο 6, κάθε κράτος μέλος, έως και την τελευταία ημέρα του δεύτερου μήνα που έπεται της έναρξης ισχύος του παρόντος κανονισμού, υποβάλλει στην Επιτροπή προβλέψεις σχετικά με το βάρος των μη ανακυκλωμένων απορριμμάτων πλαστικών συσκευασιών από το 2021 και μετά έως το έτος που έπεται της έναρξης ισχύος του παρόντος κανονισμού. Τα έτη 2021 και 2022, τα κράτη μέλη μπορούν να υποβάλουν τις προβλέψεις τους σχετικά με το βάρος των απορριμμάτων πλαστικών συσκευασιών που δεν ανακυκλώνονται, οι οποίες υπολογίζονται σύμφωνα με την οδηγία 94/62/ΕΚ όπως τροποποιήθηκε από την οδηγία (ΕΕ) 2015/720 του Ευρωπαϊκού Κοινοβουλίου και του Συμβουλίου (14) και τη μεθοδολογία που θεσπίζεται στην απόφαση 2005/270/ΕΚ όπως τροποποιήθηκε από την εκτελεστική απόφαση (ΕΕ) 2018/896 της Επιτροπής (15) και ιδίως στο άρθρο 5 αυτής.
         
         
            Άρθρο 16
            Έναρξη ισχύος
            Ο παρών κανονισμός αρχίζει να ισχύει την ημερομηνία έναρξης ισχύος της απόφασης (ΕΕ, Ευρατόμ) 2020/2053.
            Εφαρμόζεται από την 1η Ιανουαρίου 2021.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 30 Απριλίου 2021.
            
               
                  Για το Συμβούλιο
               
               
                  Η Πρόεδρος
               
               A. P. ZACARIAS
            
         
         
            (1)  Γνώμη της 25ης Μαρτίου 2021 (δεν έχει ακόμα δημοσιευτεί στην Επίσημη Εφημερίδα).
         
            (2)  Γνώμη της 9ης Οκτωβρίου 2018 (ΕΕ C 431 της 29.11.2018, σ. 1).
         
            (3)  Απόφαση (ΕΕ, Ευρατόμ) 2020/2053 του Συμβουλίου, της 14ης Δεκεμβρίου 2020, για το σύστημα των ιδίων πόρων της Ευρωπαϊκής Ένωσης και για την κατάργηση της απόφασης 2014/335/ΕΕ, Ευρατόμ (ΕΕ L 424 της 15.12.2020, σ. 1).
         
            (4)  Κανονισμός (ΕΕ, Ευρατόμ) αριθ. 609/2014 του Συμβουλίου, της 26ης Μαΐου 2014, για τις μεθόδους και τη διαδικασία απόδοσης των παραδοσιακών ιδίων πόρων και των ιδίων πόρων που βασίζονται στον ΦΠΑ και το ΑΕΕ και για τα μέτρα αντιμετώπισης των ταμειακών αναγκών (ΕΕ L 168 της 7.6.2014, σ. 39).
         
            (5)  Κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (ΕΕ L 55 της 28.2.2011, σ. 13).
         
            (6)  Οδηγία 94/62/ΕΚ του Ευρωπαϊκού Κοινοβουλίου και του Συμβουλίου, της 20ής Δεκεμβρίου, 1994 για τις συσκευασίες και τα απορρίμματα συσκευασίας (ΕΕ L 365 της 31.12.1994, σ. 10).
         
            (7)  Οδηγία (ΕΕ) 2018/852 του Ευρωπαϊκού Κοινοβουλίου και του Συμβουλίου, της 30ής Μαΐου 2018, για τροποποίηση της οδηγίας 94/62/ΕΚ για τις συσκευασίες και τα απορρίμματα συσκευασίας (ΕΕ L 150 της 14.6.2018, σ. 141).
         
            (8)  Απόφαση 2005/270/ΕΚ της Επιτροπής, της 22ας Μαρτίου 2005, για τον καθορισμό των πινάκων του συστήματος βάσεων δεδομένων σύμφωνα με την οδηγία 94/62/ΕΚ του Ευρωπαϊκού Κοινοβουλίου και του Συμβουλίου για τις συσκευασίες και τα απορρίμματα συσκευασίας (ΕΕ L 86 της 5.4.2005, σ. 6).
         
            (9)  Εκτελεστική απόφαση (ΕΕ) 2019/665 της Επιτροπής, της 17ης Απριλίου 2019, για την τροποποίηση της απόφασης 2005/270/ΕΚ για τον καθορισμό των πινάκων του συστήματος βάσεων δεδομένων σύμφωνα με την οδηγία 94/62/ΕΚ του Ευρωπαϊκού Κοινοβουλίου και του Συμβουλίου για τις συσκευασίες και τα απορρίμματα συσκευασίας (ΕΕ L 112 της 26.4.2019, σ. 26).
         
            (10)  Κανονισμός (ΕΕ, Ευρατόμ) 2021/768, της 30ής Απριλίου 2021, σχετικά με τη θέσπιση εκτελεστικών μέτρων για το σύστημα των ιδίων πόρων της Ευρωπαϊκής Ένωσης και για την κατάργηση του κανονισμού (ΕΕ, Ευρατόμ) αριθ. 608/2014 (βλέπε σελίδα 1 της παρούσας Επίσημης Εφημερίδας).
         
            (11)  Κανονισμός (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012 (ΕΕ L 193 της 30.7.2018, σ. 1).
         
            (12)  Κανονισμός (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί θεσπίσεως κανόνων για άμεσες ενισχύσεις στους γεωργούς βάσει καθεστώτων στήριξης στο πλαίσιο της κοινής γεωργικής πολιτικής και για την κατάργηση του κανονισμού (ΕΚ) αριθ. 637/2008 και του κανονισμού (ΕΚ) αριθ. 73/2009 του Συμβουλίου (ΕΕ L 347 της 20.12.2013, σ. 608).
         
            (13)  Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 (ΕΕ L 347 της 20.12.2013, σ. 320).
         
            (14)  Οδηγία (EE) 2015/720 του Ευρωπαϊκού Κοινοβουλίου και του Συμβουλίου, της 29ης Απριλίου 2015, σχετικά με την τροποποίηση της οδηγίας 94/62/ΕΚ με σκοπό τη μείωση της κατανάλωσης λεπτών πλαστικών σακουλών μεταφοράς (ΕΕ L 115 της 6.5.2015, σ. 11).
         
            (15)  Εκτελεστική απόφαση (ΕΕ) 2018/896 της Επιτροπής, της 19ης Ιουνίου 2018, για τον καθορισμό της μεθόδου υπολογισμού της ετήσιας κατανάλωσης λεπτών πλαστικών σακουλών μεταφοράς και για την τροποποίηση της απόφαση 2005/270/ΕΚ (ΕΕ L 160 της 25.6.2018, σ. 6).